Na osnovu člana 17. tačka d) Zakona o provođenju kontrole zakonitosti korištenja prava iz oblasti branilačko-invalidske zaštite („Službene novine Federacije BiH“, broj: 82/09), a uz saglasnost Vlade Federacije Bosne i Hercegovine, federalni ministar za pitanja boraca i invalida odbrambeno-oslobodilačkog rata/federalni ministar za pitanja branitelja i invalida domovinskog rata, d o n o s i

**P R A V I L N I K**

**O NAČINU I POSTUPKU VRŠENJA REVIZIJE**

**Član 1.**

Ovim Pravilnikom se uređuje način i postupak vršenja provjere i sravnjavanja dokaza iz vojnih evidencija na osnovu kojih su utvrđene odnosno potvrđene činjenice, na osnovu kojih su priznata prava iz oblasti branilačko-invalidske zaštite i povoljnijeg penzionisanja po propisima iz člana 1. Zakona o provođenju kontrole zakonitosti korištenja prava iz oblasti branilačko-invalidske zaštite (u daljem tekstu: Zakon).

**Član 2.**

Provjera validnosti dokaza iz člana 1. Zakona podrazumijeva provjeru autentičnosti i istinitosti sadržaja isprava, uvjerenja i druge dokumentacije kojima su od strane nadležnih organa uprave potvrđene činjenice iz službenih evidencija i provjeru službenih evidencija i dokumentacije na osnovu kojih su izdate isprave, uvjerenja i druga dokumentacija i provjeru autentičnosti i istinitosti sadržaja medicinske dokumentacije, te nalaza, ocjena, mišljenja ljekarskih komisija izdatih u postupku priznavanja prava.

**Član 3.**

(1) U postupku provjere validnosti dokaza iz člana 1. ovog Pravilnika bit će provjerene slijedeće činjenice:

- status pripadnika Oružanih snaga;

- trajanje službe u Oružanim snagama;

- lični i formacijski čin vojne osobe;

- vršenje formacijske dužnosti u Oružanim snagama;

- okolnosti stradanja;

- valjanost medicinske dokumentacije;

- stepen oštećenja organizma;

- ratno odlikovanje;

- vršenja vojne dužnosti;

- premještaj, osnov prestanka vojne službe;

- visina otpremnine zbog prestanka službe i radnog odnosa;

- status prekobrojnog;

- valjanosti sporazuma između Federalnog ministarstva odbrane i demobilisanog borca;

- uzročno-posljedična veza između vršenja vojne dužnosti i rane, povrede, smrti, pogibije, nestanka, i dr.

1. Revizorski tim za kontrolu odlučuje koje će činjenice u svakom konkretnom slučaju kontrolisati zavisno od pravnog osnova ostvarivanja prava.
2. Pravni osnov ostvarivanja prava revizorski tim za kontrolu konstatuje uvidom u rješenje i spis predmeta o ostvarivanju prava ili na osnovu izvještaja organa institucije koji je vršio priznavanje prava.

**Član 4.**

Provjera validnosti dokaza iz člana 1. Zakona vrši se sravnjavanjem podataka iz vojnih evidencija neposrednim uvidom u vojno-evidencione dokumente nadležne Grupe za pitanja evidencija iz oblasti vojne obaveze i Samostalnog izvršioca za pitanja evidencija iz oblasti vojne obaveze (u daljem tekstu: grupe i samostalni izvršioci) Federalnog ministarstva za pitanja boraca i invalida odbrambeno-oslobodilačkog rata/Federalnog ministarstva za pitanja branitelja i invalida domovinskog rata (u daljem tekstu:Federalno ministarstvo), vojno-evidencione dokumente arhivskih depoa (arhivskog depoa Armije R BiH, HVO-a i MUP-a) i dokumentaciju prijašnjeg Federalnog ministarstva odbrane čija je dokumentacija korištena u postupku priznavanja prava iz člana 1. Zakona i ostale relevantne dokumentacije drugih institucija.

**Član 5.**

Prilikom provjere podataka, utvrđivanja činjeničnog stanja i izdavanja novih uvjerenja o pripadnosti, okolnostima stradanja, ratnom priznanju-odlikovanju, komandnoj dužnosti i ličnom činu, nadležne grupe i samostalni izvršioci Federalnog ministarstva koji vode službenu evidenciju obavezni su pridržavati se propisa preuzetih od organa Republike Bosne i Hercegovine (u daljem tekstu: R BiH), Hrvatske Republike Herceg-Bosna (u daljem tekstu:HR HB), Federacije Bosne i Hercegovine (u daljem tekstu: Federacije BiH) i Bosne i Hercegovine (u daljem tekstu: BiH), koji su bili na snazi u vrijeme upisa podataka u službenu evidenciju uz poštivanje Zakona o upravnom postupku ("Službene novine Federacije BiH", br: 2/98 i 48/99).

**Član 6.**

1. Provjera podataka u nadležnim grupama i kod samostalnih izvršilaca za pitanja evidencija iz oblasti vojne obaveze vrši se prema popisu lica, nosilaca prava iz oblasti branilačko-invalidske zaštite, koje dostavi tim za reviziju.
2. Nadležne grupe i samostalni izvršioci za pitanja evidencija iz oblasti vojne obaveze prema popisu iz stava (1) ovog člana izvršit će potrebne pripreme za kontrolu u cilju kvalitetnijeg i bržeg provođenja kontrole, odnosno izdvojiti će vojno-evidenciona dokumenta koja će biti predmetom kontrole (Vob-1, Vob-2, Vob-3, PK-1 i dr.).
3. Nadležne grupe i samostalni izvršioci za pitanja evidencija iz oblasti vojne obaveze će po potrebi uspostaviti kontakt i saradnju sa organima unutrašnjih poslova, općinskim organima i drugim institucijama, organima, službama u cilju prikupljanja dokumentacije potrebne u procesu kontrole.
4. Ovlaštena lica nadležne grupe i samostalni izvršioci za pitanja evidencija iz oblasti vojne obaveze obavezni su članovima tima za kontrolu dati na uvid dokumentaciju koju posjeduju.
5. Ovlašteno lice nadležne grupe i samostalni izvršioci za pitanja evidencija iz oblasti vojne obaveze obavezni su tokom postupka provjere uspostaviti saradnju sa drugim nadležnim grupama i samostalnim izvršiocima za pitanja evidencija iz oblasti vojne obaveze i vršiti razmjenu podataka posebno u dijelu koji se odnosi na mjesnunadležnost i tačnost podataka vođenja u vojnim evidencijama i problematiku prijave - odjave iz službi.
6. U slučaju da se zaposlenik nadležne grupe i samostalni izvršilac za pitanja evidencija iz oblasti vojne obaveze koji učestvuje u radu revizorskog tima za kontrolu ne slaže sa sačinjenim zapisnikom tima za kontrolu, obavezan je u zapisniku tu činjenicu konstatovati uz obrazloženje.
7. U slučaju da zaposlenik nadležne grupe i samostalni izvršilac ili član revizorskog tima odbije potpisati zapisnik, revizorski tim za kontrolu je obavezan tu činjenicu konstatirati u zapisniku.

**Član 7.**

1. Smatra se da činjenice nisu sporne ako su podaci u vojno-evidencionim dokumentima nadležne grupe i samostalnog izvršioca Federalnog ministarstva, arhivima Armije R BiH, HVO-a i MUP-a, prijašnjeg Federalnog ministarstva odbrane i službi civilne zaštite međusobno identični.
2. Pripadnost Oružanim snagama BiH, vojni čin (lični i formacijski), ratno odlikovanje i priznanje, okolnosti stradanja, vršenje vojne dužnosti na formacijskom mjestu komandanta bataljona ili formaciji višeg ranga, prekobrojnost, osnov prestanka službe (vojne i civilne), iznos otpremnine zbog prestanka službe smatra se nespornom činjenicom isključivo u slučaju ako postoji materijalni dokaz koji izvorno ili posredno dokazuje relevantne činjenice i ako su podaci o navedenim činjenicama u dokumentaciji ustanova i institucija iz stava 1. ovog člana međusobno identični.

**Član 8.**

1. Nakon neposrednog uvida u evidencije i dokumentaciju ili uvida u izvještaj, te nakon sravnjavanja podataka i donošenja ocjene revizorski tim za kontrolu odnosno Revizorski tim za koordinaciju sačinjava zapisnik o sravnjavanju podataka, konstatuje stvarno činjenično stanje i daje nalog grupi i samostalnom izvršiocu Federalnog ministarstva (član 6. st. (4), (7) i (8) Zakona) zavisno od utvrđenog činjeničnog stanja.
2. U uvodnom dijelu zapisnika obavezno se navodi broj i datum odluke ministra o odobrenju rada u smanjenom sastavu i period na koji se odnosi odobrenje.
3. Zapisnik potpisuju članovi revizorskih timova za kontrolu odnosno Revizorskog tima za koordinaciju, kao i predstavnik pravnog subjekta kod kojeg je izvršena kontrola.
4. Formirani spis predmeta sa zapisnicima o svim završenim kontrolama i svom dokumentacijom koja prati zapisnike (kopirani dokumenti, originali ili prepisi) revizorski timovi za kontrolu odnosno Revizorski tim za koordinaciju nakon završene revizije i ocjene predmeta će predati Federalnom ministarstvu radi daljeg postupanja.
5. Ukoliko Revizorski tim za koordinaciju,u postupku nadzora i praćenja rada revizorskih timova za kontrolu, utvrdi da su isti sačinili zapisnik ili donijeli odluku suprotno utvrdjenom činjeničnom stanju, sačinit će novi zapisnik i naložiti grupi ili samostalnom izvršiocu Federalnog ministarstva da izda novo uvjerenje na propisanom obrascu FMB-1 ili FMB-2 ovisno o utvrdjenom činjeničnom stanju.
6. Revizorski tim za koordinaciju može izvršiti kontrolu svih zapisnika koje je sačinio taj tim i u drugim predmetima.

**Član 9.**

1. U slučaju da se utvrdi da činjenice navedene u izdatim uvjerenjima na osnovu kojih je ostvareno pravo iz oblasti branilačko-invalidske zaštite i oblasti povoljnijeg penzionisanja nisu sporne (izdate u skladu sa vojnim evidencijama), revizorski tim za kontrolu odnosno Revizorski tim za koordinaciju će sačiniti detaljan zapisnik i naložiti grupi ili samostalnom izvršiocu Federalnog ministarstva da izda novo uvjerenje na obrascu FMB-1.
2. Uvjerenje na obrascu FMB-1 izdaje se u tri primjerka od kojih se dva primjerka dostavljaju Sektoru za normativno-pravne i opće poslove Federalnog ministarstva.
3. Obrazac propisanog uvjerenja FMB-1 čini sastavni dio ovog Pravilnika.

**Član 10.**

1. Obrazac uvjerenja FMB-1 se popunjava na slijedeći način:
* Broj, klasa, redni broj, datum izdavanja uvjerenja formira se u skladu sa aktom o unutrašnjoj organizaciji i sistematizaciji Federalnog ministarstva i propisanim klasifikacijskim oznakama.
1. U uvodnom dijelu uvjerenja obavezno se unosi broj zapisnika revizorskog tima za kontrolu – Revizorskog tima za koordinaciju.
2. Lični podaci korisnika, nosioca prava iz oblasti branilačko-invalidske zaštite u uvjerenje se unose na osnovu uvida u vojno-evidenciona dokumenta službene evidencije (obavezno se unosi prvo prezime, ime oca, ime).
3. U rubriku predviđenu za jedinicu, ustanova, institucija OS za pripadnike AR BiH, HVO-a, MUP-a R BiH i MUP-a HR HB, se unose podaci o pripadnosti korisnika, nosioca prava zavisno o kontinuitetu pripadnosti, broju jedinica, prekida, uz obavezno zaokruživanje komponente OS.
4. U praznom polju smještenom ispod podataka o pripadnosti upisuju se sve činjenice utvrđene u postupku kontrole iz vojno-evidencionih dokumenata, a koje su evidentirane u zapisniku o izvršenoj

kontroli u vezi sa pripadnosti OS, okolnostima stradanja, ratnom priznanju-odlikovanju, komandnoj dužnosti i ličnom činu (nalaz kontrole, dokumenti, i dr.).

1. U rubriku koja se odnosi na svrhu izdavanja uvjerenja obavezno je upisivanje broja i datuma izdavanja potvrđenog uvjerenja.

**Član 11.**

1. U slučaju da revizorski tim za kontrolu odnosno Revizorski tim za koordinaciju utvrdi i ocjeni da su činjenice navedene u uvjerenjima od kojih je zavisilo priznavanje prava sporne tj.nisu izdate u skladu sa službenim evidencijama, u svakom pojedinačnom slučaju provest će postupak dodatnog provjeravanja stvarnog činjeničnog stanja u roku od 30 dana od dana kontrole.
2. Postupak dodatne provjere iz stava 1. ovog člana podrazumjeva provjeru postojanja materijalnih dokaza o činjenicama koje su predmet provjere u Arhivskim depoima AR BiH, HVO, Vojske Federacije BiH, personalnim dosijeima ili u posjedu korisnika prava.

**Član 12.**

1. Na osnovu zapisnika revizorskog tima za kontrolu, kojim je nakon izvršene provjere utvrđeno da činjenice upisane u službenu vojnu evidenciju nisu tačne, grupe ili samostalni izvršilacFederalnog ministarstva dužni su u svojim evidencijama netačne podatke prekrižiti uz upisivanje broja i datuma zapisnika i izdati novo uvjerenje na obrascu FMB-2.
2. Na osnovu zapisnika revizorskog tima za kontrolu odnosno Revizorskog tima za koordinaciju sačinjenog nakon dodatnih provjera kojim je utvrđeno da su činjenice upisane u ranije izdato uvjerenje na osnovu kojih je ostvareno pravo netačne, grupa ili samostalni izvršilac Federalnog ministarstva dužni su izdati novo uvjerenje na propisanom obrascu FMB-2.
3. Uvjerenje na propisanom obrascu FMB-2 izdaje se u svim slučajevima kada u službenoj evidenciji nadležne grupe ili samostalnog izvršioca nema podataka o činjenicama koje su predmet provjere niti su iste pribavljene u postupku dodatne provjere u skladu sa članom 11. ovog Pravilnika.
4. Obrazac propisanog uvjerenja FMB-2 je sastavni dio ovog Pravilnika.
5. Obrazac FMB-2 grupe i samostalni izvršioci Federalnog ministarstva dužni su izraditi u tri primjerka od kojih se dva primjerka dostavljaju Sektoru za normativno-pravne i opće poslove Federalnog ministarstva.

**Član 13.**

1. Obrazac uvjerenja FMB-2 se popunjava na slijedeći način:

 Broj, klasa, redni broj, datum izdavanja uvjerenja formira se u skladu sa aktom o unutrašnjoj organizaciji i sistematizaciji Federalnog ministarstva i propisanim klasifikacijskim oznakama.

1. U preambuli uvjerenja obavezno se unosi broj zapisnika revizorskog tima za kontrolu – Revizorskog tima za koordinaciju.
2. Lični podaci korisnika, nositelja prava iz oblasti branilačko-invalidske zaštite u uvjerenje se unose na osnovu uvida u vojno-evidenciona dokumenta službene evidencije (obavezno se unosi prvo prezime, ime oca, ime).
3. U rubriku predviđenu za jedinicu, ustanovu, instituciju OS za pripadnike AR BiH, HVO-a, MUP-a HR HB i MUP-a R BiH, se unose podaci o pripadnosti odnosno nepripadnosti korisnika, nosioca prava, ovisno o kontinuitetu pripadnosti, broju jedinica, prekida, uz obavezno zaokruživanje komponente OS.
4. U praznom polju smještenom ispod podataka o pripadnosti upisuju se sve činjenice utvrđene u postupku kontrole iz vojno-evidencionih dokumenata i u postupku dodatne provjere (član 11. ovog Pravilnika), a koje su evidentirane u zapisniku o izvršenoj kontroli u vezi sa pripadnosti OS, okolnostima stradanja, ratnom priznanju-odlikovanju, komandnoj dužnosti i ličnom činu (nalaz kontrole, dokumenti, i dr.).
5. U rubriku koja se odnosi na svrhu izdavanja uvjerenja obavezno je upisivanje broja i datuma izdavanja uvjerenja koje se zamjenjuje.

**Član 14.**

* 1. Obrazac uvjerenja kojim se potvrđuje da su podaci u službenoj evidenciji upisani na način predviđen članom 9. Zakona o provođenju kontrole zakonitosti korištenja prava iz oblasti branilačko-invalidske zaštite popunjava se na slijedeći način:
* Broj, klasa, redni broj, datum izdavanja uvjerenja formira se u skladu sa aktom o unutrašnjoj organizaciji i sistematizaciji Federalnog ministarstva i propisanim klasifikacijskim oznakama.
	1. U preambuli uvjerenja obavezno se unosi broj zapisnika revizorskog tima za kontrolu – Revizorskog tima za koordinaciju.
	2. Lični podaci korisnika, nosioca prava iz oblasti branilačko-invalidske zaštite u uvjerenje se unose na osnovu uvida u vojno-evidenciona dokumenta službene evidencije (obavezno se unosi prvo prezime, ime oca, ime);
	3. U rubrici vrsta podataka unose se činjenice na osnovu kojih je ostvareno pravo (pripadnost, okolnost stradanja, ratno odlikovanje, komandna dužnost ili lični čin) iz člana 1. Zakona koji su bili predmet kontrole.
	4. U prazna polja smještena ispod rubrike vrsta podataka obavezno se upisuju sve činjenice utvrđene u postupku kontrole koje su evidentirane u zapisniku o izvršenoj kontroli i za koje je u postupku kontrole Revizorski tim za kontrolu - koordinaciju utvrdio da su uneseni podaci, na osnovu kojih je ostvareno pravo, uneseni na način predviđen članom 9. Zakona o provođenju kontrole zakonitosti korištenja prava iz oblasti branilačko-invalidske zaštite, a koje se odnose na pripadnost, okolnost stradanja, ratno odlikovanje, komandnu dužnost ili lični čin i druga izdata suprotno Zakonu o upravnom postupku.
	5. U rubriku koja se odnosi na svrhu izdavanja uvjerenja obavezno je upisivanje broja i datuma izdavanja uvjerenja koje se zamjenjuje.
	6. Obrazac uvjerenja koji se izdaje u skladu sa ovim članom Pravilnika čini njegov sastavni dio.
	7. Svi predmeti u kojima su uvjerenja (FMB-1, FMB-2) izdata na osnovu članova Zakona koji su presudama Ustavnog suda Federacije Bosne i Hercegovine proglašeni neustavnim prioritetno će biti pregledani od strane Revizorskog tima za koordinaciju osim onih u kojima su donesena pravosnažna rješenja.
	8. Predmeti koji su presudama sudova vraćeni na ponovni postupak radit će jedan revizorski tim za kontrolu koji odredi federalni ministar na prijedlog Revizorskog tima za koordinaciju.

 **Član 15.**

Revizorski tim za kontrolu će nakon svih provjeravanja obavljenih u drugim ustanovama i institucijama i nakon donošenja odluke sačiniti zapisnik i dostaviti ga subjektu kontrole.

**Član 16.**

Provjera medicinske dokumentacije vrši se provjerom:

1. autentičnosti nalaza i mišljenja nadležnih vojnih i civilnih medicinskih ustanova i službi na osnovu kojih je utvrđeno svojstvo vojnog invalida;
2. uzročno-posljedične veze između oštećenja organizma i vršenja vojne dužnosti u okolnostima iz člana 3. Zakona o pravima branilaca i članova njihovih porodica („Službene novine Federacije BiH“, br: 33/04, 56/05,70/07 i 9/10);
3. nalaza i mišljenja nadležnih medicinskih ustanova i službi na osnovu kojih je utvrđen stepen oštećenja organizma, ortopedski dodatak i njega i pomoć druge osobe;
4. pravilnosti u primjeni podzakonskih akata kojima je uređen postupak utvrđivanja stepena oštećenja organizma, ortopedski dodatak, njega i pomoć druge osobe iz člana 4. Zakona.

**Član 17.**

1. Provjeru autentičnosti nalaza i mišljenja, te medicinske dokumentacije vojnih medicinskih ustanova i službi na osnovu kojih je ocjenjen stepen invalidnosti, priznato pravo na ortopedski dodatak, priznato pravo na tuđu njegu i pomoć i priznato pravo na povoljnije penzionisanje vrše revizorski timovi za kontrolu u saradnji sa Sektorom za upravno rješavanje Federalnog ministarstva na osnovu spisa predmeta.
2. Utvrđivanje uzročno-posljedične veze između oštećenja organizma i vršenja vojne dužnosti vrši se uvidom u autentičnu medicinsku dokumentaciju i podatke pod kojim okolnostima je vršena vojna dužnost.

**Član 18.**

1. Institut za medicinsko vještačenje zdravstvenog stanja (u daljem tekstu: Institut) je dužan u slučaju postojanja uzročno-posljedične veze između vršenja vojne dužnosti i oštećenja organizma, postupajući u granicama zahtjeva Federalnog ministarstva, dati konačnu ocjenu, nalaz i mišljenje o stepenu oštećenja organizma, pravo na ortopedski dodatak, pravo na njegu i pomoć od drugog lica i postojanje uzročno-posljedične veze za umrle ratne vojne invalide i nalaz dostaviti Federalnom ministarstvu.
2. Ljekarska komisija, kod utvrđivanja stepena invalidnosti dužna je postupiti u skladu sa članu 30. ovog Pravilnika.

**Član 19.**

Ukoliko se u postupku revizije potvrde sve činjenice na osnovu kojih je utvrđeno pravo iz oblasti branilačko-invalidske zaštite ili pravo na povoljnije penzionisanje, nadležni pravni subjekti koji su odlučivali o pravima, a na osnovu uvjerenja na obrascu FMB-1 (ili zapisnika revizorskih timova za kontrolu), stavit će oznaku izvršene revizije i o tome pismeno obavijestiti korisnika prava.

**Član 20.**

Ukoliko se u postupku revizije utvrdi da su činjenice na osnovu kojih je utvrđeno pravo iz oblasti branilačko-invalidske zaštite i pravo na povoljnije penzionisanje sporne (nisu izdate u skladu sa vojnim evidencijama ili je utvrđeno novo činjenično stanje), Federalno ministarstvo i Federalni zavod za penzijsko i invalidsko osiguranje/Federalni zavod za mirovinsko i invalidsko osiguranje (u daljem tekstu: FZ PIO/MIO), svako u okviru svojih nadležnosti dužni su provesti postupak i odlučiti o pravima na podlozi činjenica utvrđenih u reviziji (uvjerenje FMB-2 ili na temelju zapisnika revizorskog tima za kontrolu odnosno Revizorskog tima za koordinaciju u slučaju kontrole prava na povoljnije penzionisanje.

**Član 21.**

Postupci pokrenuti radi ostvarivanja prava po odredbama propisa iz člana 1. Zakona koji nisu okončani do dana stupanja na snagu Zakona o provođenju kontrole zakonitosti korištenja prava iz oblasti branilačko-invalidske zaštite, bit će predmet provjere po odredbama ovog Pravilnika po njihovom okončanju.

**Član 22.**

Revizorski tim za koordinaciju i revizorski timovi za kontrolu mogu vršiti zvanične prepiske, preko Sektora za normativno-pravne i opće poslove Federalnog ministarstva, sa svim subjektima čije je poslovanje bitno za poslove revizije radi prikupljanja potrebnih izvještaja ili neposrednog uvida u relevantnu dokumentaciju ili pribavljanja stručnih mišljenja, te radi rasvjetljavanja spornih činjenica.

**Član 23.**

1. Federalno ministarstvo-Sektor za normativno-pravne i opće poslove i Sektor za pitanja vojnih evidencija će obezbjediti potrebnu dokumentaciju ili izvještaje o stanju vojnih evidencija nadležnih institucija revizorskim timovima za kontrolu.
2. Revizorski timovi za kontrolu odnosno Revizorski tim za koordinaciju će se najaviti nadležnim institucijama radi ostvarivanja neposrednog uvida u evidencije i dokumentaciju.

**Član 24.**

Federalno ministarstvo će u predmetima porodične invalidnine, nakon provjere uvjerenja o pripadnosti i okolnostima stradanja, provjeriti ostalu dokumentaciju, te ili staviti oznaku izvršene revizije na posljednjem rješenju ili će o predmetu odlučiti svojim rješenjem prema utvrđenom činjeničnom stanju.

**Član 25.**

Predmete lične invalidnine, nakon provjere uvjerenja o pripadnostima i okolnostima stradanja i nakon provjere dokumentacije, Federalno ministarstvo-Sektor za upravno rješavanje, će uputiti Institutu-kantonalnim odjeljenjima instituta.

**Član 26.**

1. U predmetima dobitnika najviših ratnih priznanja i odlikovanja, nakon provjere uvjerenja o pripadnosti i uvjerenja o priznanjima i odlikovanjima Federalno ministarstvo-Sektor za upravno rješavanje će, nakon provjere ostale dokumentacije, staviti oznaku izvršene revizije ili predmet rješiti drugačije ako tako uslovljava novo činjenično stanje.
2. Revizorski timovi za kontrolu će prioritetno izvršiti kontrolu u predmetima gdje su dobitnici najviših ratnih priznanja izgubili pravo na povoljno penzionisanje na osnovu odlikovanja, a i dalje primaju mjesečni novčani dodatak u skladu sa Zakonom o posebnim pravima dobitnika najviših ratnih priznanja i odlikovanja i članova njihovih porodica („Službene novine Federacije BiH“, br. 70/05, 61/06 i 9/10).

**Član 27.**

U predmetima povoljnijeg penzionisanja Federalni zavod PIO/MIO će uvjerenja na obrascu FMB-1 uložiti u spis predmeta, te na osnovu zapisnika revizorskog tima za kontrolu odnosno Revizorskog tima za koordinaciju i na osnovu ostale dokumentacije staviti oznaku izvršene revizije ili odlučiti o pravu svojim rješenjem prema utvrđenom činjeničnom stanju.

**Član 28.**

U predmetima lične invalidnine, u postupku medicinskog vještačenja stepena oštećenja organizma, Komisija Instituta će, kada ocjeni potrebnim, uputiti korisnika prava da pribavi dodatne specijalističke nalaze u određenoj medicinskoj instituciji prema Instrukciji Ministarstva vodeći računa o prebivalištu korisnika.

**Član 29.**

1. Federalno ministarstvo-Sektor za upravno rješavanje će izvršiti reviziju korisnika prava ostvarenih do 06.04.1992.godine nakon što im općinske službe branilačko-invalidske zaštite, na njihov zahtjev, dostave spise predmeta.
2. Nakon izvršene revizije Federalno ministarstvo će, na rješenja ovih korisnika prava, staviti oznaku izvršene revizije (ako nema promjene) ili će o pravima ovih korisnika odlučiti svojim rješenjem prema utvrđenom činjeničnom stanju po provedenoj reviziji.

**Član 30.**

1. Kod korisnika prava koji su ostvarili pravo po osnovu pogoršanja stanja (član 11. Zakona o pravima branilaca i članova njihovih porodica), u postupku revizije ne može se utvrditi veći procenat vojnog invaliditeta.
2. Ljekarska komisija kod utvrdjivanja stepena invalidnosti za ranjene i zarobljene pripadnike OS BiH, kao i za lica sa područja na kojem je počinjen genocid koji je priznat od Medjunarodnog suda u Hagu, bez obzira na osnov invaliditeta, koji su već ostvarili pravo i o čemu postoji medicinska dokumentacija u spisu predmeta, stepen invaliditeta neće utvrdjivati manje od 20% X-grupe.

**Član 31.**

1. Radu Komisija Instituta mogu prisustvovati ovlašteni predstavnici udruženja branilačke populacije.
2. Ovlaštenje za pristup radu ljekarskih komisija izdat će Federalno ministarstvo na prijedlog udruženja/udruga.

**Član 32.**

1. Na poslovima revizije rješenja o pravima iz oblasti branilačko-invalidske zaštite, nakon provjere uvjerenja, pored uposlenika Federalnog ministarstva, angažovat će se uposlenici državnih organa uprave koji imaju iskustvo u postupcima priznavanja prava iz oblasti branilačko-invalidske zaštite.
2. O ovom obliku angažovanja sačinit će se poseban sporazum između Vlade Federacije BiH i institucija iz kojih budu angažovani državni uposlenici.
3. Novčana naknada za rad državnih službenika iz drugih institucija, bit će uređena posebnim propisom Vlade Federacije BiH.

**Član 33.**

1. Po odredbama ovog Pravilnika dužni su postupati revizorski timovi za kontrolu, Revizorski tim za koordinaciju, te nadležni organi državne službe i drugi pravni subjekti koji su učestvovali u postupku priznavanja prava iz oblasti branilačko-invalidske zaštite i oblasti povoljnijeg penzionisanja (FZ PIO/MIO, Institut) i čija je dokumentacija bila osnov priznavanja prava iz člana 1. Zakona.
2. Ukoliko nadležni organ utvrdi da revizorski tim za kontrolu nije bio formiran u skladu sa Zakonom i podzakonskim aktima, izvršiće se ponovna kontrola predmeta koje je kontrolisao taj tim.
3. Ponovnu kontrolu će vršiti revizorski tim za kontrolu prema planu koji će donijeti federalni ministar na prijedlog Revizorskog tima za koordinaciju.

**Član 34.**

Po zahtjevu za pristup informacijama iz oblasti kontrole zakonitosti korištenja prava odlučuje službeno lice Federalnog ministarstva ovlašteno rješenjem federalnog ministra u skladu sa Zakonom o slobodi pristupa informacijama ("Službene novine Federacije BiH", br: 32/01 i 48/11).

**Član 35.**

Vlada Federacije BiH će dostavljati izvještaje o provedenoj reviziji Predsjedniku Federacije BiH i Parlamentu Federacije BiH.

**Član 36.**

Danom stupanja na snagu ovog Pravilnika prestaje da važi Pravilnik o načinu i postupku vršenja revizije (“Službene novine Federacije BiH”, br. 14/10 i 81/10).

**Član 37.**

Ovaj Pravilnik stupa na snagu narednog dana od dana objavljivanja u „Službenim novinama Federacije BiH“.

 **MINISTAR**

 **Doc. dr. Salko Bukvarević**

Broj: 01-41- 4905/15

Sarajevo, 12.11.2015. godine

Na ovaj Pravilnik Vlada Federacije Bosne i Hercegovine dala je saglasnost Odlukom o davanju saglasnosti na Pravilnik o načinu i postupku vršenja revizije V.broj:1494/2015 od 05.11.2015. godine koja je objavljena u “Službenim novinama Federacije BiH”, broj: 87/15).